《激清轩歌为吕旭作》
明代·朱同

左史裔孙东篱子，筑室先茔俯清泚。登车揽辔怀昔人，高揭轩名照窗几。

忆昔赵宋自南渡，国计每被奸臣误。忠臣烈士何代无，裂眦冲冠向谁诉。

贼臣专制无敢言，左史秦檄盈书编。谠言直论破鬼胆，父子辉映相后先。

桑田久矣沦沧海，贼子奸臣复谁在。大义长行天地间，白日悬空耿光彩。

闻孙传家有真迹，宝爱不啻连城璧。每言传迹不传心，祖孙何曾异今昔。

当年邂逅游芹宫，樽酒几度良宵同。长夜挑灯诵遗藁，义气凛凛横心胸。

携书自我来京国，两年不见澄清色。夜深回首黄山云，风露满空秋月白。

作者简介：徽州府休宁人，字大同，号朱陈村民，又号紫阳山樵。朱升子。洪武中举明经，官至礼部侍郎。有文武才，工图绘，时称三绝。坐事死。著有《覆瓿集》。